RO Jurnalul Oficial al Uniunii Europene C 66/1

Publicare a unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2007/C 66/01)

Această publicare conferă dreptul de a contesta cererea în conformitate cu articolul 7 din Regulamentul (CE) nr. 510/2006 al Consiliului (1). Contestațiile trebuie transmise Comisiei în termen de șase luni de la data prezentei publicări.

REZUMAT

REGULAMENTUL (CE) nr. 510/2006 AL CONSILIULUI

„TŘEBOŇSKÝ KAPR“

CE nr: CZ/PGI/0377/18.10.2004

DOP ( ) IGP ( X )

Această fișă recapitulativă stabilește, cu scop informativ, principalele elemente ale specificației produsului.

1. Serviciul competent din statul membru:

Nume: Úřad průmyslového vlastnictví Adresa: Antonína Čermáka 2a, CZ-160 68 Praha 6 – Bubeneč Tel: (420) 220 38 11 11 Fax: (420) 224 32 47 18 E-mail: posta@upv.cz

2. Grup:

Nume: Rybářství Třeboň a.s. Adresa: Rybářská 801, CZ-379 01 Třeboň Tel: (420) 384 70 15 39 Fax: (420) 384 72 33 59 E-mail: rybarstvi@rybarstvi.cz Format din: Producători/procesatori ( X ) Alții ( )

Prezenta cerere face derogare de la articolul 5 alineatul (1) din Regulamentul (CE) nr. 510/2006 al Consiliului, în baza faptului că există un singur producător zonal. Condițiile prezentate la articolul 1 din Regulamentul (CEE) nr. 2037/93 al Comisiei (2) sunt îndeplinite.

3. Tipul produsului:

Clasa 1.7 — Pește proaspăt și produse derivate din pește.

4. Specificația:

(recapitularea cerințelor prevăzute la articolul 4 alineatul (2) din Regulamentul (CE) nr. 510/2006)

4.1. Denumire: „Třeboňský kapr“

4.2. Descriere: „Třeboňský kapr “aparține speciei „crap comun“. Nu sunt necesare anumite sușe sau încrucișări speciale ale acestei specii pentru a-i conferi produsului caracteristicile finale.

„Třeboňský kapr “se crește în iazurile din zona specifică, prin urmare reproducerea, îngrijirea și creșterea trebuie să se desfășoare în această zonă, însă nu este obligatoriu ca prelucrarea să aibă loc în zona specifică.

„Třeboňský kapr “este de culoare cenușiu-verzui, gri sau gri-albăstrui, părțile laterale sunt de un galben-verzui spre auriu iar abdomenul este alb-gălbui. Aripioarele dorsale și caudale sunt gri, aripioarele caudale și înotătoarele anale prezintă o nuanță roșiatică, iar aripioarele abdominale și ventrale sunt gălbui sau roșiatice. „Třeboňský kapr “se distinge prin spinarea sa înaltă și poate atinge dimensiuni de aproape 1 m și o greutate de peste 20 de kg. Greutatea optimă de capturare este de 1,20-1,80 kg pentru crapii de trei ani și 2,40-3,20 kg pentru crapii de patru ani.

Compoziția cărnii de „Třeboňský kapr“: 23 % materie uscată, 19,2 % proteine, 2,6 % grăsime.

În ceea ce privește calitățile sale organoleptice, „Třeboňský kapr “se distinge prin carnea sa de calitate superioară cu un conținut foarte scăzut de grăsimi. Carnea are un gust delicat, specific peștelui „Třeboňský kapr“. Este un gust deosebit și tipic ce se datorează calității sale superioare, apei curate din zona specifică în care sunt crescuți peștii, influenței condițiilor natural-geografice asupra creșterii crapului, influenței solului specific bazinului Třeboň și, în special, planctonului natural predominant în apele din zonă, precum și suplimentelor alimentare care constau în cereale.

„Třeboňský kapr “este comercializat fie viu, fie prelucrat, adică congelat, proaspăt (ținut la rece), afumat sau marinat sub diverse forme cum ar fi: crap întreg eviscerat, crap separat în două, porționat sau file și organe de crap.

4.3. Zonă geografică: Zona specifică pentru creșterea „Třeboňský kapr “cuprinde iazurile amplasate în bazinul Třeboň din zona protejată Třeboňsko; iazurile formează un sistem legat prin canalul Zlatá și alte cursuri de apă adiacente.

4.4. Dovada originii: Producția propriu-zisă de „Třeboňský kapr“, începând cu faza de „stripping “(expulzarea ovulelor prin presare manuală a abdomenului) până la îngrijire, creștere și prelucrare, se desfășoară în zona specifică, în conformitate cu sistemul de control al calității ISO 9001:2001 și face obiectul controlului prin sistemul HACCP (Analiza riscurilor și puncte critice de control). Administrația veterinară de stat efectuează controale ale caracteristicilor produsului.

Conform acestui sistem, reprezentanți ai Administrației veterinare regionale trebuie să fie prezenți la recoltarea peștelui din acvarii în vederea comercializării acestuia, pentru a efectua controlul sănătății, stării și calității peștelui. Mai mult, în cadrul acestui program de monitorizare stabilit, reprezentanții Administrației veterinare regionale recoltează probe de pește de pe exploatațiile piscicole, la intervale regulate de-a lungul anului, și efectuează teste și analize în laboratoare acreditate. Testele și analizele se axează pe starea de sănătate a peștelui, cât și pe caracterul comestibil și calitatea cărnii. Se efectuează de asemenea și controale prin sondaj și se iau probe în momentul „stripping“-ului.

Crescătorul consemnează în rapoartele oficiale toate operațiile privind peștii din exploatația respectivă. Rapoartele cuprind atât faza de repopulare și recoltele de pește, cât și toate deplasările acestora. Registrul contabil privind vânzările de pește arată cantitatea de pește vândut și coordonatele clienților. Clienții sunt înregistrați în sistemul contabil.

4.5. Metoda de producție: Viitorii pești reproducători de „Třeboňský kapr “sunt întotdeauna progenituri ale unei linii parentale care corespunde standardului cerut (proporții corporale, tip de solzi și culoare).

Pe durata îngrijirii peștilor tineri reproducători în zona specifică, se derulează un proces de selecție în care se pune accent pe greutatea atinsă, pe tipul de solzi și pe starea de sănătate. Peștii tineri și cei reproducători sunt manipulați cât mai rar cu putință.

Pentru reproducerea crapului se folosește o metodă de „stripping “derulată într-un mediu controlat precum un incubator de pești din zona specifică, unde calitatea mediului și a apei este garantată.

Dezvoltarea embrionului din ou are loc într-un dispozitiv special. Larvele de crap învelite încă în membrana vitelină se depun în pepiniere special amenajate în aceeași zonă specifică. Pe durata acestei faze de dezvoltare, „Třeboňský kapr “au parte de o alimentație naturală (plancton și bentos), în paralel cu un supliment nutritiv format dintr-un amestec de cereale fără aditivi. Alevinii de crap din aceste iazuri sunt lăsați să crească pentru o perioadă de unul sau doi ani după care sunt mutați în iazuri mai mari, unde ating dimensiunea de comercializare pe piață într-un an sau doi. În această fază, alimentația crapului este compusă din două treimi hrană naturală și o treime supliment alimentar din cereale. Alimentația are un efect direct asupra consistenței și calității cărnii și, prin urmare, asupra valorii utile generale a „Třeboňský kapr“. Alimentația suplimentară a peștilor este adaptată în funcție de temperatura apei și de gradul de oxigenare a acesteia. Cantitatea de suplimente alimentare consumată de crapi este de asemenea monitorizată, la fel ca și creșterea și starea de sănătate a peștilor. Aceste aspecte se stabilesc în urma unui control regulat în zona punctelor de hrănire și a recoltării de exemplare-mostră.

Peștii care urmează să fie comercializați sunt recoltați și transferați în bazine intermediare constând din rezervoare de mici dimensiuni alimentate cu apă din zona specifică. În bazinele de depozitare, gustul nămolos al peștelui este eliminat iar carnea dobândește o valoare mai mare și devine mai gustoasă datorită apei curente curate. După recoltarea și prelucrarea standard, produsul face, de asemenea, obiectul unor alte transformări cum ar fi înghețarea, congelarea, afumarea și marinarea.

4.6. Legături: Zona specifică are o climă aparte ce se datorează poziției și geomorfologiei sale, o mare parte din aceasta cuprinzând bazine de apă; toate acestea influențează în mod favorabil creșterea în greutate a peștilor. Zona geografică este curată din punct de vedere ecologic, absența surselor importante de poluare industrială sau urbană în zona protejată Třeboňsko se răsfrânge pozitiv asupra stării de sănătate a peștilor. Sistemul de bazine de pește legat prin canalul Zlatá este o rețea unică de apă ce datează de peste 300 de ani, având o structură și un rol inegalabil nu doar în Europa ci și în întreaga lume; sistemul beneficiază de un biotop specific cu caracteristici distinctive bine stabilite care influențează proprietățile produsului. Această zonă însumează condiții excelente pentru crearea de plancton și hrană naturală cu conținut nutritiv ridicat pentru crapi, fapt la care contribuie atât clima specifică cât și condițiile geologice, după cum se va vedea în continuare. Toate aspectele menționate mai sus creează o legătură cauzală între zona geografică specifică și caracteristicile finale ale produsului (a se vedea pct. 4.2).

Se menționează „Třeboňský kapr “în istoria secolelor trecute, pe când rutele comerciale duceau la Passau și Viena.

În ținuturile cehe, tradiția creșterii crapilor datează de peste o mie de ani. În secolul al XVI-lea, epocă în care gestionarea exploatațiilor piscicole în zona Třeboňsko era cea mai avansată din lume, Dubravius menționa creșterea separată a crapilor în funcție de vârstă și primele tentative de selecție a peștilor reproducători. În 1506, Štěpánek Netolický propunea construirea unui sistem de iazuri piscicole în cadrul bazinului Třeboň, al cărui punct central a devenit canalul Zlatá care, pe întreaga sa lungime (48 km), alimentează prin râul Lužnice o multitudine de bazine de pește situate între Chlum u Třeboně și Veselí nad Lužnicí. Se fac referiri la creșterea subspeciei „Třeboňský kapr “în multe publicații, cum ar fi „Atlas kaprů chovaných v ČR “(Atlas al creșterii crapilor în Republica Cehă) de J. Pokorný, sau „Pět století rybničního hospodářství v Třeboni “(Cinci secole de piscicultură în Třebon) de J. Šusta.

Numele de „Třeboňský kapr “se folosește în mod constant de mai bine de 100 de ani pentru denumirea unui soi de pește cu caracteristici specifice. Acesta a fost protejat încă din 1974 ca denumirea de origine cehă „Třeboňský kapr “(Wittingauer Karpfen) nr. 54 și are ca denumire internațională de origine tot „Třeboňský kapr “(Wittingauer Karpfen), protejată de reglementările internaționale în baza Acordului de la Lisabona (nr. 53 din 22 noiembrie 1967 și nr. 836 din 6 decembrie 2000). De asemenea, protejarea denumirii de „Třeboňský kapr “face obiectul acordurilor bilaterale dintre Republica Cehă și Austria, Portugalia și Elveția privind protejarea denumirilor de origine.

Proprietățile deosebite, calitatea și gustul pe care îl are „Třeboňský kapr “sunt,în mare măsură, rezultatul condițiilor de creștere și alimentație a peștilor din zona geografică specifică, care prezintă următoarele caracteristici:

Caracter, proprietăți specifice și starea regiunii: Rețeaua ingenioasă de canale și iazuri piscicole artificiale, construite în mai multe faze, din Evul Mediu până în zilele noastre, reprezintă un sistem perfect de transformări progresive și coordonate ale mediului înconjurător, care folosește și exploatează de o manieră inteligentă condițiile naturale ale zonei.

Văile mlăștinoase întinse, cu o floră bine conservată și o faună nevertebrată specifică acesteia, se situează printre cele mai valoroase biotipuri, care sunt în mare parte unice nu doar în Boemia, ci și în întreaga Europă. Alte elemente la fel de valoroase sunt și rețelele extinse de bazine de pește cu comunități litorale secundare care înlocuiesc adesea biotopul specific zonelor umede de origine.

Geologie: O parte importantă a regiunii Třeboňsko o constituie complexul geomorfologic al bazinului Třeboň și, în particular, partea sedimentară de vest compusă din câmpiile netede ale bazinului Lomnický și partea de est compusă din terenurile înalte din Kardašořečická pahorkatina cu sol cristalin. Bazinul Třeboň prezintă o ușoară înclinare pe direcția sud-nord.

Clima: În general, clima din Třeboňsko, în special în zona bazinelor, este într-o oarecare măsură specifică și diferită de zonele învecinate datorită situării și a poziției geomorfologice a terenului și a faptului că se compune în mare parte din bazine de apă. Temperatura medie anuală este mai mare decât în mod normal la o asemenea altitudine și cumulul efectiv de ore însorite este mai mare. Ploi grele și dese au loc în timpul verii. O trăsătură caracteristică a bazinului Třeboň o constituie frecventele inversiuni termice în absența vântului, mai ales în perioada mai rece a anului, atunci când există perioade mai lungi de stagnare a curenților de aer deasupra bazinului. În aceste cazuri, ceața este un fenomen frecvent. Influența negativă a acestor inversiuni, precum și ventilația necorespunzătoare nu au, din fericire, un impact semnificativ asupra poluării aerului din Třeboňsko, aici existând puține surse de poluare.

Zonă rurală protejată: În Třeboňsko există două zone (acoperind un număr mare de suprafețe) care sunt incluse pe lista zonelor umede de importanță internațională protejate prin Convenția Ramsar.

O altă dovadă a specificității ecosistemului zonal o constituie faptul că Třeboňsko a fost timp de mai mulți ani inclus de Birdlife International printre zonele importante pentru conservarea speciilor de păsări (European Important Bird Area — IBA. Třeboňsko a fost declarat, de asemenea, zonă protejată în cadrul NATURA 2000 (SPA — zonă specială protejată și SAC — zonă specială de conservare).

Toate aceste caracteristici constituie biomul specific al regiunii, cu mediul său curat, cu apa și aerul specific, astfel încât creșterea de „Třeboňský kapr “în această zonă are toate particularitățile unui proces pur din punct de vedere ecologic. Având în vedere parametrii naturali mai sus menționați, condițiile oferite de zona specifică sunt propice producerii de hrană naturală pentru crapi.

4.7. Organism de control:

Nume: Krajská veterinární správa pro Jihočeský kraj, Inspektorát v Jindřichově Hradci Adresa: Rybářská 801, CZ-379 01 Třeboň Tel: (420) 384 72 11 87 Fax: (420) 384 72 11 87 E-mail: z.cupr.kvsc@svscr.cz

4.8. Marca: Denumirea de „Třeboňský kapr “se folosește în scopul comercializării de pește viu, astfel încât în cazul livrărilor de pește în regim de „cu ridicata “în rezervoare de transport montate pe vehicule cu motor, numele trebuie să figureze pe facturi, pe notele de livrare și pe documentele de transport; acesta poate apărea și pe rezervor sau pe vehiculul cu motor. În cazul comerțului cu amănuntul, adică în cazul comercializării peștelui în magazine și piețe, vânzătorul este obligat să afișeze în punctul de vânzare o notă ușor observabilă pe care sa fie inscripționate cuvintele „Třeboňský kapr“.

În cazul peștelui prelucrat, denumirea de „Třeboňský kapr “este indicată vizibil pe ambalaj.

(1) JO L 93, 31.3.2006, p. 12.

(2) JO L 185, 28.7.1993, p. 5.